Wolseley-moord: Niemand nog in hegtenis | Netwerk24
Wolseley-moord: Niemand nog in hegtenis
Deur Jackie Kruger 29 Maart 2021 19:01
Niemand is nog in hegtenis geneem weens die moord op die dogter van 'n oudredakteur van Sarie wat gedurende 'n huisrooftog in die De Vierde Liefde-landgoed in Wolseley in die Wes-Kaap dood is nie.
Renée Jain (50) is die dogter van Cathy Bruyns en wyle André (Bakkies) Rossouw. Hy was 'n redakteur van Sarie, 'n assistentredakteur van Huisgenoot en lank die skrywer van die Die Burger-rubriek "Van alle kante".
Die voorval het Vrydag omstreeks 23:00 plaasgevind.
Sers. Noloyiso Rwexana, polisiewoordvoerder, het Maandag gesê daar was nog geen inhegtenisnemings nie.
Nog mense – na verneem word 'n ouer egpaar – is in 'n nabygeleë woning vasgebind en beroof.
Daar was glo drie aanvallers.
Bruyns wou nie Maandag verder kommentaar lewer nie. Sy het Sondag gesê die gebeure voel nog onwerklik.
Vroeër is berig Raj Jain, Renée se man, het Vrydagaand in Kaapstad oorgeslaap omdat hy werk moes afhandel. Hy sou Saterdag terugkeer huis toe.
Bruyns en Rossouw het twee dogters gehad. Hul ander dogter, Nicci, is aan bloedkanker dood.
Bruyns het lank 'n bekende bloemistewinkel in Kaapstad gehad. Dis later deur Nicci oorgeneem.
Huldeblyke vir Jain het op Facebook ingestroom, onder meer van Fedisa, 'n mode-akademie waar sy 'n lid van die adviesraad was. Jain was 'n saketoepassingsbestuurder by Cape Union Mart, volgens haar Facebook-profiel. Volgens die Facebook-groep Hoërskool Jan van Riebeeck Alumni was sy in 1987 in matriek aan die skool.